IMISLab/GreekWikipedia huggingface dataset:
Γκλάσνοστ

Η Γκλάσνοστ (ρωσικά: гла́сность‎, διαφάνεια, δημοσιότητα) ήταν μια πολιτική που ακολούθησε η Σοβιετική Ένωση και επέτρεπε την ανοικτή συζήτηση πολιτικών και κοινωνικών προβλημάτων, μια πολιτική που μέχρι τότε απαγορευόταν. Θεμελιωτής της ήταν ο Μιχαήλ Γκορμπατσώφ. Χάρη στην Γκλάσνοστ, αλλά και την Περεστρόικα, άρχισε η φιλελευθεροποίηση της Σοβιετικής Ένωσης. Συνοπτικά, οι αλλαγές που έφερε η Γκλασνοστ ήταν: Η Δύναμη του Κομμουνιστικού Κόμματος μειώθηκε. Οι εκλογές ήταν ελεύθερες και μπορούσε οποιοσδήποτε να έχει το δικαίωμα του εκλέγεσθαι. Μπορούσαν όλοι να κάνουν σχόλια πάνω σε πολιτικές (ή μη) του κράτους.

 Κατά την δεκαετία του 1980, η ΕΣΣΔ είχε πολλά εσωτερικά προβλήματα. Η οικονομία, ιδιαίτερα αυτή της γεωργίας και καλλιέργειας, ήταν σε πτώση. Η χώρα επίσης δεν είχε σημαντική επιστημονική πρόοδο και τα εργοστάσια υπολειτουργούσαν. Οι πολίτες του κράτους αγόραζαν χαμηλής ποιότητας καταναλωτικά αγαθά και είχαν περιορισμένες προσωπικές ελευθερίες. Για να ανατραπεί αυτή η γενική κρίση, το Κομμουνιστικό Κόμμα της Ρωσίας μέσω του Γενικού Γραμματέα του, Μιχαήλ Γκορμπατσώφ, άρχισε να δημοκρατικοποιεί την ΕΣΣΔ στα Δυτικά πρότυπα. Η Γκλάσνοστ επέτρεψε στους πολίτες να έχουν δικαιώματα στην Ελευθερία της Έκφρασης. Τα κρατικά μέσα άρχισαν να μειώνουν την λογοκρισία που επέβαλλαν και οι δημοσιογράφοι μπορούσαν να γράψουν για σκάνδαλα της εξουσίας πιο ελεύθερα. Οποιοσδήποτε μπορούσε να ασκήσει κριτική στο κράτος. Όλα αυτά όμως, δεν βοήθησαν τον Ρωσικό λαό. Αυτές οι ελευθερίες που οι Δυτικές Κοινωνίες ήδη είχαν, φάνηκαν καινούριες και επικίνδυνες στον Ρωσικό λαό. Έγιναν πολλές λαϊκές συγκρούσεις λόγω του μεγάλου όγκου πληροφοριών που πλέον μεταδιδόταν ελεύθερα. Η λογοκρισία και η περιορισμένη ελευθερία λόγου είχαν ριζώσει βαθιά στον Ρωσικό λαό. "Perestroika." Ibiblio.org - Travel and the Outdoors. Web. 4 May 2010. "Russia :: The Gorbachev Era: Perestroika and Glasnost -- Britannica Online Encyclopedia." Encyclopedia - Britannica Online Encyclopedia. Web. 04 May 2010.
Μονή Προφήτη Ηλία Φωκίδος

Η Μονή Προφήτη Ηλία βρίσκεται Α - ΝΑ. της Άμφισσας σε απόσταση 17 χλμ. και ΒΔ. του Χρισσού (6,5 χλμ.) στον νομό Φωκίδας. Είναι χτισμένη σε υψόμετρο 400 μέτρων, με θέα τον ελαιώνα της Άμφισσας, τον Κορινθιακό κόλπο, το Γαλαξίδι και τα απέναντι βουνά της Πελοποννήσου.

 Από οθωμανικά έγγραφα που σώζονται στη βιβλιοθήκη της μονής, όπως ένα «Χοντζέτι» του 1572, ένα πατριαρχικό «Σιγίλλιον» του 1593 και ένα χειρόγραφο του 1834, υπολογίζεται ότι η μονή κτίσθηκε το 1019. Λόγω της στρατηγικής της θέσης, το μοναστήρι έπαιξε σημαντικό ρόλο στην Επανάσταση του '21 ως ορμητήριο των Ελλήνων αγωνιστών, μέχρι τον Αύγουστο του 1825 οπότε και καταστράφηκε από τους Τούρκους. Στο καθολικό της μονής, στις 24 Μαρτίου 1821, ο Επίσκοπος Σαλώνων Ησαΐας, ο οπλαρχηγός Πανουργιάς και οι προεστοί της Άμφισσας (Σάλωνα) κήρυξαν την επανάσταση (βλ. Η επανάσταση Σαλώνων 1821). Το μοναστήρι κάηκε ξανά το 1834, για να πυρποληθεί από τους Ιταλούς, την περίοδο της κατοχής, τον Φεβρουάριο του 1943. Μετά το 1961 άρχισε εκ νέου η ανοικοδόμησή του. Ενδιαφέρον παρουσιάζει το ξυλόγλυπτο τέμπλο του ναού της το οποίο έχει φιλοτεχνηθεί από τον Μετσοβίτη γλύπτη Αναστάσιο Μόσχο που αποτελείται από ατόφιο ξύλο καθώς και η βιβλιοθήκη του, όπου σώζονται, μεταξύ άλλων, έγγραφα από την περίοδο της Επανάστασης. Κοντά στην είσοδο της Μονής, στον πέτρινο φράχτη δίπλα στο δεντράκι στην άκρη του γκρεμού κάθονταν παλιότερα οι γέροντες και αγνάντευαν. Η θέα από το σημείο αυτό είναι εξαιρετική και συνιστάται ιδιαίτερα κατά την ανατολή του ήλιου. Ως οικισμός αναγνωρίστηκε το 1981 και προσαρτήθηκε στην τότε κοινότητα Χρυσού. Σύμφωνα με το σχέδιο Καλλικράτης μαζί με το Χρισσό συναποτελούν την Τοπική Κοινότητα Χρισσού που ανήκει στη Δημοτική Ενότητα Δελφών του Δήμου Δελφών και σύμφωνα με την απογραφή 2011 έχει πληθυσμό 8 κάτοικους. Ι.Μ. Προφήτης Ηλίας Χρισσό Αρχειοθετήθηκε 2018-11-25 στο Wayback Machine. από τον ιστότοπο www.greece-panorama.com
Second Helping

Second Helping είναι ο τίτλος του δεύτερου στούντιο δίσκου του αμερικανικού ροκ συγκροτήματος Lynyrd Skynyrd, ο οποίος κυκλοφόρησε στις 15 Απριλίου του 1974 μέσω της δισκογραφικής εταιρείας "MCA". Το συγκεκριμένο άλμπουμ καθιέρωσε το συγκρότημα στο ευρύ κοινό, αφού περιείχε την πολύ μεγάλη επιτυχία "Sweet Home Alabama", τραγούδι το οποίο σκαρφάλωσε στο Top-10 στις Ηνωμένες Πολιτείες και τον Καναδά. Η επιτυχία αυτή ώθησε τον δίσκο να βραβευθεί ως διπλά πλατινένιος στην πατρίδα των Lynyrd Skynyrd. Οι στίχοι του τραγουδιού υπήρξαν απάντηση στα "Alabama" και "Southern Man" του Νηλ Γιανγκ, με τα οποία ο Γιανγκ υπαινίσσονταν ότι οι άνθρωποι στις νότιες Ηνωμένες Πολιτείες ήταν ρατσιστές και κολλημένοι στο παρελθόν.Οι κριτικές για το "Second Helping" υπήρξαν ιδιαίτερα θετικές, με το "Allmusic" να το βαθμολογεί με την άριστη βαθμολογία των πέντε αστέρων, το "Sputnik Music" με μέσο όρο βαθμολογιών 4,2 / 5 και το "Ultimate Guitar" με 9,6 / 10.Το Νοέμβριο του 1997, το άλμπουμ επανεκδόθηκε με τρία επιπλέον κομμάτια από την "MCA".

 Sweet Home Alabama (Rossington, Van Zant, King) - 4:43 I Need You (Rossington, Van Zant, King) - 6:55 Don't Ask Me No Questions (Rossington, Van Zant) - 3:26 Workin' for MCA (King, Van Zant) - 4:49 The Ballad of Curtis Loew (Collins, Van Zant) - 4:51 Swamp Music (King, Van Zant) - 3:31 The Needle and the Spoon (Collins, Van Zant) - 3:53 Call Me the Breeze (J. J. Cale) - 5:09 Second Helping (άλμπουμ) Ηνωμένες Πολιτείες (RIAA Certification): 2 φορές πλατινένιοςSweet Home Alabama (σινγκλ) Ηνωμένες Πολιτείες (RIAA Certification): Χρυσός Ιταλία (FIMI Certification): Χρυσός Το Second Helping ηχογραφήθηκε από τους εξής μουσικούς: Ρόνι Βαν Ζαντ - φωνητικά Γκάρι Ρόζιγκτον - κιθάρα Άλεν Κόλινς - κιθάρα Εντ Κινγκ - κιθάρα Μπίλι Πάουελ - πλήκτρα Μπομπ Μπερνς - τύμπανα Λέον Γουίλκισον - μπάσοΓκεστ συμμετοχέςΑλ Κούπερ - φωνητικά, πιάνο, Μπόμπι Κις - πνευστά Τρέβορ Λώρενς - πνευστά Στιβ Μαντιάο - πνευστά Μαίρη Κλέιτον - φωνητικά Κλάιντι Κινγκ - φωνητικά Σέρλι Μάθιους - φωνητικά Μάικ Πόρτερ - τύμπανα Στιβ Κατζ - φυσαρμόνικα Second Helping - Lynyrd Skynyrd | Songs, Reviews, Credits, Awards | AllMusic Lynyrd Skynyrd - Second Helping (album review) | Sputnikmusic Lynyrd Skynyrd – Second Helping - Discogs
Κάρμινα Μπουράνα

Κάρμινα Μπουράνα είναι ο τίτλος μιας χειρόγραφης συλλογής 254 ποιημάτων αλλά και τραγουδιών που γράφτηκαν στις αρχές του 13ου αιώνα. Η αυθεντική συλλογή βρίσκεται σήμερα στην Κρατική Βιβλιοθήκη της Βαυαρίας στο Μόναχο.

 Τα χειρόγραφα βρέθηκαν στο αβαείο των Βενεδικτίνων μοναχών στο βαυαρικό χωριό Μπόιρεν, στους πρόποδες των βαυαρικών Άλπεων. Από έρευνες ωστόσο προέκυψε ότι δεν δημιουργήθηκαν εκεί. Ο λατινικός τίτλος «Carmina Burana» (τα ποιήματα του Μπόιρεν) δόθηκε το 1847 από τον Γιόχαν Σμέλερ.Είναι σχεδόν όλα γραμμένα στα λατινικά, ενώ κάποια είναι γραμμένα σε διάλεκτο των γερμανικών και λίγα στα γαλλικά: έχουμε να κάνουμε με "μακαρονικούς στίχους", μια μείξη λατινικών, γερμανικών και γαλλικών με τη δημώδη γλώσσα της εποχής εκείνης. Γράφτηκαν από σπουδαστές και κληρικούς γύρω στο 1230, όταν τα λατινικά ήταν η κοινή γλώσσα (λίνγκουα φράνκα) σε όλη την Ιταλία και τη Δυτική Ευρώπη. Στα 45 από τα ποιήματα υπάρχουν μουσικές νότες που δείχνουν ότι είναι τραγούδια. Τα περισσότερα ποιήματα και τραγούδια φαίνεται να αποτελούν δημιουργία των Γολιάρδων δόκιμων κληρικών, που σατίριζαν τη Ρωμαιοκαθολική Εκκλησία. Η συλλογή διαιρείται σε έξι ενότητες: Carmina ecclesiastica, τραγούδια θρησκευτικού περιεχομένου Carmina moralia et satirica, ηθικά και σατιρικά τραγούδια Carmina amatoria, ερωτικά τραγούδια Carmina potoria, τραγούδια της ταβέρνας, για το ποτό και τα παιχνίδια Ludi, θρησκευτικά έργα, ύμνοι Supplementum, παραλλαγές των προηγούμενων τραγουδιών με πρόσθετα σχόλια κριτικήςΗ πρώτη ενότητα έχει χαθεί και δεν υπάρχει μαρτυρία για τα χαμένα ποιήματα. Η τελευταία ενότητα δεν ανήκε αρχικά στο χειρόγραφο, αλλά είναι μια ανακατασκευή κάποιων ποιημάτων από τους μελετητές, για τα οποία υπήρχαν διαφορές και διορθώσεις. Επίσης, πολλά από τα θρησκευτικά και τα ερωτικά ποιήματα συνοδεύονται από μουσικά σημεία, που δείχνουν ότι υπάρχει κάποια μελωδία, ενώ κάποια ποιήματα έχουν και κάποιες αντίστοιχες μελωδίες που ανακαλύφθηκαν σε μεταγενέστερα χειρόγραφα. Ένα χαρακτηριστικό παράδειγμα από τα ερωτικά τραγούδια είναι το 13 (85), το οποίο δίνει έμφαση στη μελωδική πτυχή του μεσαιωνικού λατινικού λυρικού ποιήματος: Μεταξύ του 1935 και του 1936 ο Γερμανός συνθέτης Καρλ Ορφ χρησιμοποίησε 24 από τα περιεχόμενα ποιήματα στην ομώνυμη καντάτα του. Κείμενο με μεταφράσεις από το Teach Yourself Latin Athena Review Κάρμινα Μπουράνα: Μια ανάλυση της τελειότητας, 1996. Ολοκληρωμένο κείμενο. (χωρίς μετάφραση) από τη Βιβλιοθήκη της Augustana
Φ.Ο. Βριλησσίων

Ο Φιλαθλητικός Όμιλος Βριλησσίων είναι ελληνικό αθλητικό σωματείο που δραστηριοποιείται στα Βριλήσσια, στο Βόρειο Τομέα Αθηνών, όπου και βρίσκεται η έδρα του, το Δημοτικό Κλειστό Γυμναστήριο Βριλησσίων. Επίσημο έτος ίδρυσής του είναι το 1985, ενώ πιο πριν είχε ξεκινήσει ως εξωραϊστικός σύλλογος. Διατηρεί τμήματα πετοσφαίρισης και πετοσφαίρισης άμμου, με ακαδημίες παιδιών και αγωνιστικές ομάδες κοριτσιών. Χρώματά του είναι το κόκκινο και το μαύρο, ενώ σύμβολό του είναι το Άγαλμα της Άπτερου Νίκης.

 Στα πρώτα του χρόνια ο Φ.Ο. Βριλησσίων διατηρούσε ανδρική ομάδα. Πρώτος προπονητής ήταν ο Γιώργος Δερμάτης στα πρώτα τρία χρόνια. Τα πρώτα τέσσερα χρόνια η ομάδα ανέβηκε από τη Δ΄ ΕΣΠΑΑΑ στην τότε Β΄ Εθνική κατηγορία. Στην πενταετή της παρουσία στη Β΄ Εθνική, η ομάδα είχε πείσει ότι θα μπορούσε να ανέβει ακόμα ψηλότερα, όμως η έλλειψη αθλητικών εγκαταστάσεων στην περιοχή και οι -ταυτόχρονα-αυξημένες ανάγκες και απαιτήσεις της γυναικείας ομάδας που από την περίοδο 1993-1994 είχε ήδη εξασφαλίσει την άνοδό της στην Α1 Εθνική κατηγορία οδήγησαν στην απόφαση να διαλυθεί η ανδρική ομάδα. Έτσι η τελευταία συμμετοχή της ανδρικής ομάδας ήταν στο πρώταθλημα της Β΄ Εθνικής την περίοδο 1993-1994 με προπονητή τον Κώστα Σωτηρόπουλο (ήταν προπονητής και το 1992-1993). Οι άλλοι δύο προπονητές που κάθησαν στον πάγκο της ανδρικής ομάδας είναι ο Αύγουστος Μίχαλος (1988-1991) και ο Νίκος Κριτσοταλάκης (1991-1992). Η χρυσή περίοδος του συλλόγου, σε επίπεδο γυναικών και όχι μόνο ξεκινάει από το δεύτερο μισό της δεκαετίας του '90 μέχρι τα μέσα του '00, οπότε και κατέκτησε όλους τους τίτλους. Από το 1995 ως και το 1999 (με μια παρένθεση το 1998) κατέκτησε την πρώτη θέση στην Α1 εθνική κατηγορία γυναικών. Επίσης, έχει πετύχει 2 φορές το double το 1999 και το 2004, ενώ κατέκτησε το πρωτάθλημα το 1999 και το 2000. Πρωτάθλημα Ελλάδας πετοσφαίρισης γυναικών: 5 1995, 1996, 1997, 1999, 2004 Κύπελλο Ελλάδας πετοσφαίρισης γυναικών: 4 1999, 2000, 2003, 2004
Συνθήκη του Βουκουρεστίου (1918)

Η Συνθήκη του Βουκουρεστίου ήταν συνθήκη ειρήνης μεταξύ της Ρουμανίας από τη μια πλευρά και της Αυστροουγγαρίας, της Βουλγαρίας, της Γερμανίας και της Οθωμανικής Αυτοκρατορίας από την άλλη που ακολούθησε το αδιέξοδο της ρουμανικής εκστρατείας του 1916-1917 και την απομόνωση της Ρουμανίας μετά την έξοδο της Ρωσίας από τον Πρώτο Παγκόσμιο Πόλεμο (Συνθήκη του Μπρεστ-Λιτόφσκ). Υπογράφτηκε στη Μπούφτεα στις 7 Μαΐου 1918.

 Η Ρουμανία υποχρεώθηκε να επιστρέψει τη Νότια Δοβρουτσά και να παραχωρήσει το νότιο μέρος της Βόρειας Δοβρουτσάς (βλ. χάρτες) στη Βουλγαρία, ενώ το υπόλοιπο μέρος της επαρχίας παρέμεινε υπό τον κοινό έλεγχο των Κεντρικών Δυνάμεων. Η Ρουμανία παραχώρησε τον έλεγχο των Καρπαθίων Όρεων στην Αυστροουγγαρία (βλ. χάρτες). Η Ρουμανία αναγκάστηκε να ενοικιάσει τις πετρελαιοπηγές της στη Γερμανία για 90 χρόνια. Οι Κεντρικές Δυνάμεις αναγνώρισαν την ενοποίηση της Βεσσαραβίας με τη Ρουμανία Ο Αλεξάντρου Μάργκιλομαν υπέγραψε τη συνθήκη στη Μπούφτεα (κοντά στο Βουκουρέστι) στις 7 Μαΐου 1918 και το κείμενο της συνθήκης κυρώθηκε από το Υπουργικό Συμβούλιο της Ρουμανίας στις 28 Ιουνίου και από τη Γερουσία της Ρουμανίας στις 4 Ιουλίου 1918. Ωστόσο, ο βασιλιάς Φερδινάνδος Α' της Ρουμανίας αρνήθηκε να υπογράψει τη συνθήκη. Αν και η Βουλγαρία έλαβε μέρος της Νότιας Δοβρουτσάς, συνέχισε να πιέζει τη Γερμανία και την Αυστροουγγαρία για την προσάρτηση ολόκληρης της επαρχίας, συμπεριλαμβανομένου και της περιοχής όπου επικρατούσε η συγκυριαρχία των Κεντρικών Δυνάμεων. Μετά από διαπραγματεύσεις, ένα πρωτόκολλο υπογράφτηκε στο Βερολίνο στις 25 Σεπτεμβρίου 1918 μεταξύ της Βουλγαρίας, της Γερμανίας, της Αυστροουγγαρίας και της Οθωμανικής Αυτοκρατορίας και έκανε αποδεκτή τη μεταφορά της κοινά ελεγχόμενης ζώνης της Νότιας Δοβρουτσάς στη Βουλγαρία. Ως αντάλλαγμα, η Βουλγαρία δέχτηκε να παραχωρήσει την αριστερή όχθη του Έβρου στην Τουρκία. Ωστόσο, αυτή η συμφωνία ήταν βραχύβια καθώς μετά από 4 μέρες, στις 29 Σεπτεμβρίου, η Βουλγαρία αναγκάστηκε να παραδοθεί εξαιτίας της συμμαχικής προώθησης (βλ. Ανακωχή με τη Βουλγαρία). Η συνθήκη αποκηρύχτηκε τον Οκτώβριο του 1918 από την κυβέρνηση του Αλεξάντρου Μάργκιλομαν και στη συνέχεια αποκηρύχτηκε βάσει των όρων της ανακωχής της Κομπιέν σιτς 11 Νοεμβρίου 1918. Το 1919, η Γερμανία αναγκάστηκε (μέσω της Συνθήκης των Βερσαλλιών) να αποκηρύξει όλα τα κέρδη που απέκτησε από τη Συνθήκη του Βουκουρεστίου το 1918. Οι εδαφικές εκχωρήσεις της Ρουμανίας στην Αυστροουγγαρία και στη Βουλγαρία αποκηρύχτηκαν από τη Συνθήκη του Αγίου Γερμανού (1919), τη Συνθήκη του Νεϊγύ (1919) και τη Συνθήκη του Τριανόν (1920). Ρουμανική εκστρατεία (Α' Παγκόσμιος Πόλεμος) Συνθήκη του Βουκουρεστίου (1812) Συνθήκη Βουκουρεστίου (1913) Συνθήκη του Βουκουρεστίου (1916) Πλήρες κείμενο της Συνθήκης του Βουκουρεστίου (αγγλικά) Αρχειοθετήθηκε 2013-02-23 στο Wayback Machine. The Treaty of Bucharest on FirstWorldWar.com Territory which was ceded to the Austro-Hungarian Empire by Romania following the Treaty of Bucharest, 1918
Ιαπωνικός μακάκος

Ο Ιαπωνικός μακάκος (Macaca fuscata), επίσης γνωστός ως μαϊμού του χιονιού, είναι μία μαϊμού της οικογένειας των κερκοπιθηκίδων (Cercopithecidae), τα μέλη της οποίας είναι γνωστά ως μαϊμούδες του Παλαιού Κόσμου. Συναντώνται στην Ιαπωνία. Παίρνουν το όνομά τους "πίθηκος του χιονιού" επειδή ζουν σε περιοχές όπου το χιόνι καλύπτει το έδαφος για πολλούς μήνες κάθε χρόνο - κανένα άλλο πρωτεύον πλην του ανθρώπου δε ζει σε βορειότερο ή ψυχρότερο κλίμα. Έχουν καφέ-γκρι γούνα, κόκκινα πρόσωπα και μικρές ουρές. Δύο υποείδη είναι γνωστά. Στην Ιαπωνία, το είδος είναι γνωστό ως Nihonzaru (ニ ホ ン ザ ル, ένας συνδυασμός των λέξεων Nihon 日本 "Ιαπωνία" + saru 猿 "μαϊμού") έτσι ώστε να διακρίνεται από άλλα πρωτεύοντα. Όμως ο ιαπωνικό μακάκος είναι τόσο οικείος στους Ιάπωνες, που όταν αναφέρονται με τη λέξη saru, συνήθως έχουν στο μυαλό τους τον ιαπωνικό μακάκο.

 Ο ιαπωνικός μακάκος διακρίνεται από φυλετικό διμορφισμό. Τα αρσενικά ζυγίζουν κατά μέσο όρο 11,3 κιλά, ενώ τα θηλυκά 8,4 κιλά. Οι μακάκοι από τις ψυχρότερες τείνουν να ζυγίζουν περισσότερο από αυτά από τις θερμότερες περιοχές. Το μέσο ύψος των αρσενικών είναι 57,01 εκατοστά και των θηλυκών 52,28 εκατοστά. Το μέγεθος του εγκεφάλου τους είναι περίπου 95 γραμμάρια. Η ουρά τους μοιάζει με κολόβωμα, έχοντας μήκος μόλις 92,51 χιλιοστά κατά μέσο όρο στα αρσενικά και 79,08 χιλιοστά στα θηλυκά. Ο μακάκος έχει ροζ πρόσωπο και οπίσθια. Το υπόλοιπο σώμα του είναι καλυμμένο με καστανά ή γκριζωπό τρίχωμα. Η γούνα του είναι καλά προσαρμοσμένη στο κρύο και το πάχος της αυξάνεται όσο μειώνονται οι θερμοκρασίες. Ο μακάκος μπορεί να επιβιώσει σε θερμοκρασίες μέχρι και -20° Κελσίου. Οι μακάκοι κινούνται ως επί το πλείστον και στα τέσσερα. Τα θηλυκά περνούν περισσότερο χρόνο στα δέντρα, ενώ τα αρσενικά περνούν περισσότερο χρόνο στο έδαφος. Είναι γνωστό ότι εκτελούν άλματα. Είναι επίσης δεινοί κολυμβητές και έχει αναφερθεί ότι κολυμπούν πάνω από μισό χιλιόμετρο. Η διάρκεια ζωής τους είναι στο υψηλό όριο αυτού που είναι τυπικό για τους μακάκους, δηλαδή μέχρι 28 έτη για τα αρσενικά και 32 έτη για τα θηλυκά. Οι Ιαπωνικοί μακάκοι ζουν σε μητριαρχικές κοινωνίες και τα θηλυκά μένουν στη γενέθλια οικογένειά τους για μια ζωή, ενώ τα αρσενικά αποχωρούν πριν ωριμάσουν σεξουαλικά. Οι ομάδες μακάκων περιέχουν ενηλίκους και των δύο φύλων, καθώς και μερικά κυρίαρχα θηλυκά. Αυτά τα θηλυκά συνυπάρχουν σε μια κυριαρχική δομή ιεραρχίας. Ιεραρχική δομή με διαφορετικά επίπεδα υπάρχει και ανάμεσα στις υπο-ομάδες. Βραχύβιες ομάδες δημιουργούνται επίσης αποκλειστικά από αρσενικά, τα οποία μόλις έχουν αποχωρήσει από τη γενέθλια ομάδα τους και πρόκειται να μεταφερθούν σύντομα σε μια άλλη. Ωστόσο, πολλά αρσενικά ξοδεύουν αρκετό χρόνο μακριά από οποιαδήποτε ομάδα και μπορεί να εγκαταλείψουν και να συμμετάσχουν σε πολλές ομάδες κατά τη διάρκεια της ζωής τους.
Αμυγδαλιά Κορινθίας

Η Αμυγδαλιά (επίσημη ονομασία Αμυγδαλέα) είναι οικισμός της τοπικής κοινότητας Ματίου, της δημοτικής ενότητας (τέως δήμου) Φενεού, του δήμου Σικυωνίων, της περιφερειακής ενότητας (τέως νομού) Κορινθίας, στην περιφέρεια Πελοποννήσου, σύμφωνα με το πρόγραμμα Καλλικράτης, καθώς και των μεταβολών μετά από αυτό το πρόγραμμα. Πριν το σχέδιο Καποδίστριας και το πρόγραμμα Καλλικράτης, ανήκε στην επαρχία και νομό Κορινθίας, στο γεωγραφικό διαμέρισμα Πελοποννήσου.

 Η Αμυγδαλιά είναι οικισμός στο νοτιοδυτικό τμήμα του νομού Κορινθίας. Βρίσκεται στις νοτιοανατολικές κλιτύς της κορυφής «Πιρνοβούνι» του Σαϊτά, στο νότιο τμήμα της λεκάνης Φενεού και σε μέσο σταθμικό υψόμετρο 720. Απέχει 92 χλμ. περίπου Δ. ΝΔ. της Κορίνθου (μέσω Κιάτου). Ο πληθυσμός της Αμυγδαλιάς έχει εμφανίσει διαρκή μείωση απο την αναγνώριση της το 1951 με μόνη εξαίρεση το 1991 που υπήρξε μία αύξηση. Ο οικισμός αναγνωρίστηκε το 1951 και προσαρτήθηκε στην κοινότητα Ματίου του νομού Κορινθίας. Με το ΦΕΚ 244Α - 04/12/1997 αποσπάστηκε από την κοινότητα Ματίου και προσαρτήθηκε στον δήμο Φενεού. Με το ΦΕΚ 87Α - 07/06/2010 αποσπάστηκε από τον δήμο Φενεού και προσαρτήθηκε στον δήμο Σικυωνίων. Εγκυκλοπαίδεια Πάπυρος Λαρούς Μπριτάνικα, 1981, 2006 (ΠΛΜ) Εγκυκλοπαίδεια Πάπυρος Λαρούς, εκδ. 1963 (ΠΛ) Οργανισμός εκδόσεων «Ελλάδα», χάρτες (εκδ. Βαρελάς) Χάρτες «Ανάβαση» (Ορεινή Κορινθία 1:50:000) eetaa.gr
Μαρί Σαντάλ Μίλλερ

Η Μαρί Σαντάλ της Ελλάδας (γεννημένη ως Μαρί Σαντάλ Κλερ Μίλλερ, Marie-Chantal Claire Miller, 17 Σεπτεμβρίου 1968) είναι συγγραφέας, εικονογράφος για παιδιά και σχεδιάστρια ενδυμάτων. Είναι σύζυγος του πρίγκιπα Παύλου, γιου του τελευταίου Βασιλιά των Ελλήνων Κωνσταντίνου Β'.

 Η Μαρί Σαντάλ γεννήθηκε στο Λονδίνο και είναι κόρη του Αμερικανού επιχειρηματία Ρόμπερτ Γουόρεν Μίλλερ και της Μαρίας Κλάρας Πεσάντες Μπεσέρρα. Έχει δυο αδελφές, την Πία Χριστίνα και την Νατάσσα Αλεξάνδρα. Φοίτησε στο "The Peak School" του Χονγκ Κονγκ, στο "Le Ros" στην Ελβετία, στο "Ecole Active Biling" στο Παρίσι και στο "The Masters School" στην Νέα Υόρκη. Μετά την αποφοίτησή της συνέχισε ανώτερες σπουδές κατά τα έτη 1988-1992 στην Ακαδημία Καλών Τεχνών της Νέας Υόρκης και το 1994 έλαβε δίπλωμα στην Ιστορία της Τέχνης από το Πανεπιστήμιο Νέας Υόρκης όπου φοίτησε. Το 1995, η Μαρί Σαντάλ παντρεύτηκε τον πρώην Διάδοχο της Ελλάδας Παύλο. Στις 22 Μαΐου 1995 πραγματοποιήθηκε η τελετή του Χρίσματος με το οποίο, ασπάσθηκε το ορθόδοξο δόγμα και έλαβε το όνομα "Μαρία". Ο γάμος της με τον πρίγκιπα Παύλο πραγματοποιήθηκε κατά τον ορθόδοξο ελληνικό τυπικό την 1η Ιουλίου 1995 στον Καθεδρικό Ναό Αγίας Σοφίας στο Λονδίνο, υπό τον Πατριάρχη Ιεροσολύμων Διόδωρο Α΄. Μεταξύ των παρευρισκόμενων ήταν η Βασίλισσα της Αγγλίας, οι Βασιλείς της Δανίας, Ισπανίας, Βελγίου, Ολλανδίας, Σουηδίας, Νορβηγίας και πολλές άλλες ευρωπαϊκές και μη βασιλικές οικογένειες, δέκα μέλη της Νέας Δημοκρατίας, πολλοί ανώτατοι στρατιωτικοί (απόστρατοι), εκπρόσωποι του ελληνικού επιχειρηματικού κόσμου του Λονδίνου, καθώς και πολλοί βασιλόφρονες από την Ελλάδα, περίπου 5 χιλιάδες το αριθμό. Ο γάμος μεταδόθηκε ζωντανά από βρετανικό τηλεοπτικό σταθμό σχεδόν σ' όλες τις χώρες του κόσμου, καθώς και στην Ελλάδα. Η Μαρί Σαντάλ και ο Παύλος απέκτησαν μια κόρη και τέσσερις γιους: την Μαρία-Ολυμπία, τον Κωνσταντίνο-Αλέξιο, Αχιλλέας-Ανδρέα, τον Οδυσσέα-Κίμωνα και τον Αριστείδη-Σταύρο. Αναμνηστικό Μετάλλιο από την 50η Επέτειο του Βασιλιά Καρόλου ΙΣΤ΄ Γουσταύου (30/04/1996)
Άγιος Γεώργιος Νικηφόρου Φωκά Ρεθύμνου

Ο Άγιος Γεώργιος είναι μικρός οικισμός της Κοινότητας Αγίου Κωνσταντίνου του Δήμου Ρεθύμνης στην Περιφερειακή Ενότητα Ρεθύμνης της Κρήτης. Σύμφωνα με την απογραφή του 2011 έχει 48 κατοίκους. Βρίσκεται σε υψόμετρο 260 μ. Σε μικρή απόσταση βρίσκεται το χωριό Άγιος Κωνσταντίνος. Έχει ανακηρυχθεί παραδοσιακός οικισμός.

 Το χωριό αναφέρεται από τον Φραντσέσκο Οικογένεια Μπαρότσι το 1577 ως S. Zorzi Messoghoriti. Στην ενετική απογραφή του 1583 από Καστροφύλακα αναφέρεται ως S. Zorzi με 86 κατοίκους και ο Φραντσέσκο Μπαζιλικάτα το 1630 ως S. Zorzi dei Barozzi. Ο Λαμπρινάκης αναφέρει ότι στην επανάσταση του Δασκαλογιάννη το 1770 οι κάτοικοι του χωριού εξισλαμίστηκαν.Στην αιγυπτιακή απογραφή του 1834, όπως τη διέσωσε ο Ρόμπερτ Πάσλεϊ, είχε 20 χριστιανικές οικογένειες και 6 τουρκικές. Στην απογραφή του 1881 αναφέρεται στο δήμο Ρούστικων και είχε 6 Χριστιανός και 83 Τούρκους κατοίκους. Στην απογραφή του 1900 απογράφηκε μαζί με το Ζουρίδι, με τα δύο χωριά να έχουν συνολικά 270 κατοίκους, ενώ στην απογραφή του 1928 τα δύο χωριά είχαν 210 κατοίκους. Το 1925, ο Άγιος Γεώργιος υπάχθηκε στην κοινότητα Αγίου Κωνσταντίνου και με την Καποδιστριακή διοικητική διαίρεση υπαγόταν στο δημοτικό διαμέρισμα Αγίου Κωνσταντίνου του Δήμου Νικηφόρου Φωκά.Αναλυτικά η δημογραφική πορεία του χωριού σύμφωνα με τις απογραφές: Κοντά στον Άγιο Γεώργιο βρίσκονται τα ερείπια του χωριού Άρτος. Το χωριό αναφέρεται στις βενετικές απογραφές· στην απογραφή του Καστροφύλακα του 1583 αναφέρεται ως Arto και 157 κατοίκους και 6 οφειλόμενες αγγαρείες. Όμως, σύμφωνα με την τοπική παράδοση καταστράφηκε κατά την τουρκική κατάκτηση της Κρήτης στα μέσα του 17ου αιώνα και έκτοτε δεν αναφέρεται. Σήμερα σώζονται μόνο ερείπια του χωριού και τρεις εκκλησίες, ανάμεσα στις οποίες ξεχωρίζει ο ναός του Αγίου Γεωργίου, ο οποίος σύμφωνα με την κτητορική απογραφή του κτίστηκε το 1401. Σο εσωτερικό του σώζονται καλά διατηρημένες τοιχογραφίες.
Ναός του Ουρανού

Ο Ναός του Ουρανού (κινεζικά: 天坛; πινγίν: Tiāntán) είναι αυτοκρατορικό συγκρότημα θρησκευτικών κτιρίων το οποίο βρίσκεται στο νοτιοανατολικό τμήμα του κεντρικού Πεκίνου. Το χώρο επισκέπτονταν οι Αυτοκράτορες των δυναστειών Μινγκ και Τσινγκ για ετήσιες τελετές με προσευχές στον ουρανό για καλή σοδειά. Θεωρείται ταοϊστικός ναός, αν και η κινεζική λατρεία του ουρανού, ιδίως από τον μονάρχη, είναι παλαιότερη του Ταοϊσμού. Ο Ναός του Ουρανού κατασκευάστηκε την περίοδο 1406-1420, κατά τη διάρκεια της βασιλείας του αυτοκράτορα ΓιονγκΛε, περίπου την ίδια περίοδο με την Απαγορευμένη Πόλη, ως Ναός του Ουρανού και της Γης. Επεκτάθηκε τον 16ο αιώνα και μετονομάστηκε σε Ναό του Ουρανού. Το 1998, ο Ναός του Ουρανού ανακηρύχθηκε μνημείο παγκόσμιας κληρονομιάς της UNESCO.

 Ο ναός καλύπτει συνολικά έκταση 2,73 τετραγωνικών χιλιομέτρων και αποτελείται από τρεις κύριες ομάδες κατασκευών, όλες κτισμένες με βάση αυστηρές φιλοσοφικές απαιτήσεις: Η Αίθουσα της Προσευχής για Καλή Σοδειά (祈年殿) είναι κυκλικό κτίριο με τριπλή ριχτή στέγη, έχει διάμετρο 36 μέτρα και ύψος 38. Είναι κτισμένο πάνω σε μαρμάρινη βάση με τρία επίπεδα, όπου ο αυτοκράτορας προσευχόταν για καλή σοδειά. Το κτίριο είναι ξύλινο, χωρίς καρφιά. Το αρχικό κτίριο καταστράφηκε από πυρκαγιά που προκλήθηκε από αστραπή το 1889. Το σημερινό κτίριο χτίστηκε αρκετά χρόνια αργότερα. Ο Αυτοκρατορικός Θόλος του Ουρανού (皇穹宇) είναι κυκλικό κτίριο με μονή ριχτή στέγη, κτισμένο σε μαρμάρινη βάση. Βρίσκεται νότια της Αίθουσας της Προσευχής για Καλή Σοδειά, με την οποία μοιάζε αν και μικρότερο. Περιβάλλεται από λείο κυκλικό τοίχο, γνωστό ως Τείχος της Ηχούς. Ο Θόλος συνδέεται με την Αίθουσα της Προσευχής με την γέφυρα με τα κόκκινα σκαλιά, ένα υπερυψωμένο δρόμο μήκους 360 μέτρων. Ο Κυκλικός Βωμός (圜丘坛) είναι ο κύριος βωμός. Βρίσκεται νότια του Αυτοκρατορικού Θόλου. Είναι μια κενή κυκλική πλατφόρμα με τρία επίπεδα από μάρμαρο, διακοσμημένο με ανάγλυφους δράκους. Το κέντρο βρίσκεται μια κυκλική πλάκα, γνωστή ως Καρδιά του Ουρανού (天心石) ή Υπέρτατο Γιανγκ (太阳石), όπου ο αυτοκράτορας προσευχόταν για ευνοϊκό καιρό. Κατασκευάστηκε το 1530 από τον αυτοκράτορα Τζιαντζίνγκ και επανακατασκευάστηκε το 1740.
Τρίκερι Μαγνησίας

Το Τρίκερι και Τρικέρι είναι χωριό του νομού Μαγνησίας χτισμένο στην κορυφή του υψώματος Φουρτούνα στο τελείωμα της χερσονήσου της Μαγνησίας, ανατολικά της εισόδου του Παγασητικού κόλπου. Απέχει ελάχιστα από την θάλασσα και εξυπηρετείται από το λιμάνι της Αγίας Κυριακής, που βρίσκεται ακριβώς κάτω από τον οικισμό. Αποτελεί έδρα, από το 1912, της ομώνυμης κοινότητας και από το 1967 έχει χαρακτηριστεί διατηρητέος οικισμός. Το Τρίκερι μέχρι την δεκαετία του 1970 δεν διέθετε πρόσβαση από χερσαίο δρόμο και η επικοινωνία γινόταν αποκλειστικά από την θάλασσα, από την απέναντι ακτή της Μαγνησίας.

 Λόγω της ευκολότερης πρόσβασης από την θάλασσα παρά από την ορεινή και απόκρημνη ενδοχώρα απέκτησε χαρακτήρα νησιού και ανέπτυξε ιδιαίτερα την ναυτιλία. Το 1821 διέθετε έναν από τους μεγαλύτερους εμπορικούς στόλους ενώ τον 18ο και 19ο αιω. υπήρχαν ναυπηγεία που κατασκεύαζαν ιστιοφόρα. Συμμετείχε στην επανάσταση του Πηλίου το 1821 βοηθώντας με την χορηγία πλοίων και ναυτικών στη νεοσύστατη τότε Φιλική Εταιρεία. Μετά την κατάπνιξη της επανάστασης στο Πήλιο, η επανάσταση συνεχίστηκε στην περιοχή του Τρικερίου. Στο Τρίκερι πέθανε ο Πηλιορείτης οπλαρχηγός Κυριάκος Μπασδέκης, όπου κατέφθασε τραυματισμένος μετά την αποτυχία κατάληψης του Βόλου. Το 1827 ο Ν. Κριεζώτης ως αρχηγός εκστρατευτικού σώματος νίκησε στην περιοχή τους Τούρκους.Κατά τον Μεσοπόλεμο οι κάτοικοι του Τρικερίου ασχολούνταν κυρίως με την αλιεία, ενώ την περίοδο της Κατοχής παρατηρήθηκε σοβαρή έλλειψη τροφίμων λόγω απαγόρευσης του ψαρέματος. Τρίκερι Μαγνησίας faroi.com: Ο πέτρινος παραδοσιακός φάρος στο Τρίκερι Μαγνησίας Αρχειοθετήθηκε 2013-05-14 στο Wayback Machine.
Εθνόσημο της Καμπότζης

Το βασιλικό εθνόσημο της Καμπότζης είναι το μοναρχικό σύμβολο. Το εθνόσημο έχει σχέση με το βασιλικό έμβλημα του σημερινού Βασιλέα, Νοροντόμ Σιχαμονί, ο οποίος ανήλθε στο θρόνο το 2004.

 Το Εθνόσημο της Καμπότζης επανακαθιερώθηκε το 1993, έπειτα από τις εκλογές, οι οποίες είχαν αποτέλεσμα την αποκατάσταση της μοναρχίας. Στο εθνόσημο απεικονίζονται δύο μυθικά ζώα: ένα γκατζασίμχα (λιοντάρι με προβοσκίδα ελέφαντα) στα αριστερά και ένα σίνγκα (λιοντάρι) στα δεξιά. Τα ζώα βαστούν δύο ομπρέλες για τον ήλιο, με πέντε σκέπαστρα και ανάμεσα βρίσκεται ένα βασιλικό στέμμα με μία ακτίνα φωτός στην κορυφή του. Κάτω από το στέμμα υπάρχουν δύο τοποθετημένα σε βάθρο πινάκια, τα οποία έχουν επάνω τους από ένα ιερό ξίφος και ένα σύμβολο των Χμερ για το ωμ, την ιερή συλλαβή των Ινδουιστών, στην κορυφή. Κάτω από όλα βρίσκεται μια επιγραφή, η οποία φέρει το εθνικό ρητό στη γλώσσα των Χμερ ("Έθνος, Θρησκεία, Βασιλιάς"). Σημαίες του Κόσμου: Καμπότζη.
Αθλητικό Κέντρο Λαδόπουλου Πάτρας

Το Αθλητικό Κέντρο Λαδόπουλου Πάτρας αποτελείται από ανοιχτό στάδιο που διαθέτει γήπεδο με φυσικό χλοοτάπητα και περιβάλλοντα στίβο, καθώς και κλειστό γυμναστήριο φουλ εξοπλισμένο. Είναι προπονητήριο ομάδων στίβου, ενόργανης γυμναστικής και κατά καιρούς σε αυτό διεξάγονται διάφορα αθλητικά δρώμενα. Είναι εξοπλισμένο με όλα τα απαραίτητα για τα αθλήματα που λαμβάνουν χώρα στις εγκαταστάσεις του, νυχτερινό φωτισμό, αποδυτήρια, γραφεία, κλιματισμό και εξαερισμό στους εσωτερικούς χώρους, περιμετρική περίφραξη, καθώς και χώρο στάθμευσης οχημάτων (πάρκινγκ), ενώ το στάδιο διαθέτει επίσης μικρή κερκίδα θεατών.

 Βρίσκεται στην συνοικία Λαδόπουλου της Πάτρας, περί τα 4 χιλιόμετρα οδικώς από το κέντρο της πόλης. Οι οδοί που περιβάλλουν το αθλητικό κέντρο περιμετρικά είναι οι Οδυσσέα Ελύτη στα ανατολικά, Κερασόβου στα νότια, Σουνίου στα δυτικά, καθώς και Τεμπών (κυρίως) και Τρικάλων (εν μέρη) στα βόρεια, οι οποίες συναντώνται στην οδό Ηλέκτρας όπου καταλήγει στην κεντρική είσοδο του χώρου του αθλητικού κέντρου. Με την σημερινή του μορφή διαμορφώθηκε το 2003, όπου μέχρι τότε ήταν ξερό γήπεδο ποδοσφαίρου και αποτελούσε έδρα της Αναγέννησης Πατρών. Google Maps - Η τοποθεσία του Αθλητικού Κέντρου Λαδόπουλου Πάτρας στον χάρτη. Ανακτήθηκε: 11/12/2018.
Media Markt

Η MediaMarkt είναι γερμανική πολυεθνική αλυσίδα καταστημάτων που πωλεί ηλεκτρονικά είδη ευρείας κατανάλωσης με πολυάριθμα υποκαταστήματα σε όλη την Ευρώπη και την Ασία. Είναι η μεγαλύτερη εταιρεία λιανικής πώλησης ηλεκτρονικών ειδών ευρείας κατανάλωσης στην Ευρώπη και η δεύτερη μεγαλύτερη στον κόσμο μετά την αμερικανική εταιρεία λιανικής πώλησης Best Buy.

 Η Media Markt ιδρύθηκε από τους επιχειρηματίες Λέοπολντ Στίφελ, Βάλτερ Γκουντς, Έριχ Κέλερχαλς και Χέλγκα Κέλερχαλς. Το πρώτο κατάστημα άνοιξε στις 24 Νοεμβρίου 1979 στο Μόναχο. Σήμερα ανήκει στην Media-Saturn Holding, η οποία κατέχει επίσης την αλυσίδα Saturn. Η Media Markt και η Saturn δραστηριοποιούνται κυρίως στις ίδιες αγορές, αλλά με διαφορετικό τρόπο, και ως ανταγωνιστές. Η Media-Saturn Holding με τη σειρά της ανήκει στη γερμανική εταιρεία λιανικής Ceconomy - που σχηματίστηκε με τον διαχωρισμό από την Metro AG.Στις 4 Σεπτεμβρίου 2023 η Mediamarkt σταμάτησε τη λειτουργία της στην Ελλάδα και απορροφήθηκε από το Public Group και πλέον όλα τα καταστήματα της Mediamarkt αντικαταστάθηκαν από τα καταστήματα Public + Home. Η Media Markt είναι γνωστή στη Γερμανία για τις χιουμοριστικές, αλλά μερικές φορές αργές, διαφημιστικές εκστρατείες της. Για παράδειγμα, το σύνθημα «Lasst euch nicht verarschen» που σημαίνει «Μην ξεγελιέστε». Στην Ελλάδα το σύνθημα είναι ''Δεν είμαι και χθεσινός'' και YOLO. www.mediamarkt.gr www.public.gr
Σερβική Πατριωτική Συμμαχία

Η Σερβική Πατριωτική Συμμαχία (Σερβικά: Српски патриотски савез, Srpski patriotski savez. ακρωνύμιο: СПАС, ΣΠαΣ) είναι ένα κεντροδεξιό ως δεξιό λαϊκιστικό και συντηρητικό πολιτικό κόμμα στη Σερβία. Ιδρύθηκε στις 21 Ιουλίου 2018 και πρώτος πρόεδρος του κόμματος εξελέγη ο δήμαρχος του Νέου Βελιγραδίου και χρυσός πρωταθλητής υδατοσφαίρισης Αλεξάνταρ Σάπιτς. Ιστορικά, το κόμμα προήλθε από το Κίνημα Ενωμένων Τοπικών Αυτοδιοικήσεων, μία τοπική πολιτική οργάνωση που σχηματίστηκε στο Κράλιεβο το 2010, η οποία με την υποστήριξη των οπαδών του Σάπιτς έγινε πολιτικό κόμμα. Το ακρωνύμιο спас (προφέρεται Σπας) σημαίνει «σωτηρία» στα Σερβικά. Τον Μάιο του 2021 η ΣΠαΣ συγχωνεύθηκε στο Σερβικό Προοδευτικό Κόμμα.

 Στις αρχές του 2010, στο Κράλιεβο, το Κίνημα του Κράλιεβο και άλλες τοπικές πολιτικές οργανώσεις, που δεν κατάφεραν να συλλέξουν 10.000 υπογραφές ψηφοφόρων για να γίνουν πολιτικά κόμματα, ενώθηκαν και σχημάτισαν το Κίνημα Ενωμένων Τοπικών Αυτοδιοίκησεων (ΚΕΤΑ). Το 2015 προσχώρησε στο Πατριωτικό Μπλοκ, μαζί με το Δημοκρατικό Κόμμα Σερβίας και το Σερβικό Κίνημα Ντβέρι. Το 2017 η συμμαχία τους διαλύθηκε και το ΚΕΤΑ συνέχισε ανεξάρτητο. Το 2018, ο Αλεξάνταρ Σάπιτς, ένας χρυσός πρωταθλητής υδατοσφαίρισης που έχει κερδίσει πολλά μετάλλια, και πρόεδρος της Δημοτικής Συνέλευσης του Νέου Βελιγραδίου από το 2012, συμμετείχε στις τοπικές εκλογές του Βελιγραδίου με μία λίστα ανεξάρτητων υποψηφίων. Η ομάδα του ήρθε τρίτη, συγκεντρώνοντας το 9% των ψήφων (73.425), κέρδισε τις 12 από τις 110 έδρες της Συνέλευσης και έμεινε στην αντιπολίτευση. Στις 21 Ιουλίου του 2018 το Κίνημα Ενωμένων Τοπικών Αυτοδιοικήσεων και η πολιτική ομάδα του Δήμαρχου Σάπιτς συνδύασαν τις δυνάμεις τους και ίδρυσαν το πολιτικό κόμμα Σερβική Πατριωτική Συμμαχία. Ο Σάπιτς δήλωσε ότι το κόμμα του δεν θα είναι «Αμερικανιστικό, Ρωσοφιλικό ή Γαλλοφιλικό, αλλά θα έχει εθνικό προσανατολισμό». Η ΣΠαΣ έμεινε ανοιχτή για συνεργασίες σε τοπικό επίπεδο και δεν προσχώρησε σε καμία συμμαχία για τις εθνικές εκλογές του 2020, στις οποίες ήρθε τρίτη και κέρδισε 11 έδρες. Στις τέλη Μαΐου του 2021 η ΣΠαΣ συγχωνεύθηκε στο Σερβικό Προοδευτικό Κόμμα.
Tyr (άλμπουμ)

Tyr είναι ο τίτλος του 15ου στούντιο δίσκου του βρετανικού χέβι μέταλ συγκροτήματος Black Sabbath, ο οποίος κυκλοφόρησε τον Αύγουστο του 1990 μέσω της δισκογραφικής εταιρείας "I.R.S.".

 Τον Φεβρουάριο του 1990, οι Black Sabbath μετέβησαν στα "Woodcray Studios" του Μπέρκσαϊρ για την ηχογράφηση του διαδόχου του "Headless Cross". Ο δίσκος ολοκληρώθηκε το καλοκαίρι εκείνης της χρονιάς παρουσιάζοντας μεγάλη διαφορά από τον αρχικό, doom ήχο των Black Sabbath όντας ένα από τα βαρύτερα άλμπουμ τους. Η παραγωγή έγινε από τον Τόνι Αϊόμι και τον Κόζι Πάουελ και οι στίχοι αναφέρονται κατά βάση σε θέματα μυθολογίας, προσπαθώντας να αποφύγουν τη σκοτεινή εικόνα του προηγούμενου τους δίσκου. Το άλμπουμ κυκλοφόρησε στις 20 Αυγούστου 1990 στην Ευρώπη και έντεκα ημέρες αργότερα στην αντίπερα όχθη του Ατλανικού, ανεβαίνοντας στο βρετανικό Top-30 και το # 12 στη Γερμανία, αλλά χωρίς να καταφέρει να μπει στους καταλόγους του αμερικάνικου Billboard. Ο δίσκος έλαβε μέτριες κριτικές, με το "AllMusic" να του δίνει τρία αστέρια και το "Rolling Stone" μόλις ένα. Για την προώθηση του δίσκου κυκλοφόρησε το σινγκλ "Feels Good to Me", για το οποίο γυρίστηκε βίντεο κλιπ, χωρίς να καταφέρει να μπει στους καταλόγους επιτυχιών. Η περιοδεία για την προώθηση του άλμπουμ ξεκίνησε στις 1 Σεπτεμβρίου 1990 από το "Civil Hall" του Γουλβερχάμπτον, με το βρετανικό κομμάτι να περιλαμβάνει 16 εμφανίσεις μέχρι τις 21 Σεπτεμβρίου, εκ των οποίων οι έξι αναβλήθηκαν λόγω χαμηλής προπώλησης εισιτηρίων. Η περιοδεία συνεχίστηκε στην Ευρώπη με τους Circus of Power να ανοίγουν τις εμφανίσεις των Black Sabbath, δίνοντας 28 συναυλίες μέχρι τις 28 Νοεμβρίου στην Ιταλία, την Αυστρία, τη Γερμανία, τη Δανία, τη Νορβηγία, τη Σουηδία και τη Γαλλία. Παρ' όλα αυτά δεν έδωσαν καμία συναυλία στη Βόρεια Αμερική. Κατά τη διάρκεια της περιοδείας έπαιζαν ζωντανά από το νέο τους δίσκο τα "Anno Mundi", "The Law Maker" και "The Sabbath Stones", ενώ μόνο την πρώτη βραδιά έπαιξαν και τα "Feels Good to Me" και "Odin’s Court". 1. Anno Mundi (Iommi, Martin, Nicholls, Powell, Murray) - 6:12 2. The Law Maker (Iommi, Martin, Nicholls, Powell, Murray) - 3:55 3. Jerusalem (Iommi, Martin, Nicholls, Powell, Murray) - 4:00 4. The Sabbath Stones (Iommi, Martin, Nicholls, Powell, Murray) - 6:48 5. The Battle of Tyr (Iommi, Martin, Nicholls, Powell, Murray) - 1:09 6. Odin's Court (Iommi, Martin, Nicholls, Powell, Murray) - 2:42 7. Valhalla (Iommi, Martin, Nicholls, Powell, Murray) - 4:43 8. Feels Good to Me (Iommi, Martin, Nicholls, Powell, Murray) - 5:44 9. Heaven in Black (Iommi, Martin, Nicholls, Powell, Murray) - 4:05 TYR (άλμπουμ) Επίσημη κυκλοφορία: 20 Αυγούστου 1990 Το TYR ηχογραφήθηκε από τους εξής μουσικούς: Τόνι Μάρτιν - φωνητικά Τόνι Αϊόμι - κιθάρα Νιλ Μάρεϊ - μπάσο Κόζι Πάουελ - τύμπανα Τζεφ Νίκολς - πλήκτρα Βιογραφία των Black Sabbath Ιστορικό τής περιοδείας του TYR Allmusic review Encyclopaedia Metallum Rolling Stone Album Guide Αρχειοθετήθηκε 2011-03-06 στο Wayback Machine. Γερμανικά τσαρτ Σουηδικά τσαρτ Βρετανικά τσαρτ Ολλανδικά τσαρτ Αυστριακά τσαρτ Ελβετικά τσαρτ
Σεσίλ Κιέντζε

Η Σεσίλ Κιέντζε (Cécile Kashetu Kyenge) (γεν. 1964) είναι Ιταλίδα πολιτικός, με καταγωγή από την Λαϊκή Δημοκρατία του Κογκό, πρώην Υπουργός Ενσωμάτωσης στην κυβέρνηση του Ενρίκο Λέτα και νυν ευρωβουλευτής.

 Γεννήθηκε στο Kambove, στην Λαϊκή Δημοκρατία του Κογκό, στις 28 Αυγούστου του 1964. Το 1983 εγκαταστάθηκε στην Ιταλία. Σπούδασε Ιατρική στο Καθολικό Πανεπιστήμιο Università Cattolica del Sacro Cuore στη Ρώμη, ειδικεύτηκε στην οφθαλμολογία στο Πανεπιστήμιο της Μόντενα και του Ρέτζιο Εμίλια (Università di Modena e Reggio Emilia) και εργάζεται ως οφθαλμίατρος. Είναι παντρεμένη με Ιταλό και έχει την ιταλική υπηκοότητα. Το 2009, εξελέγη επαρχιακή σύμβουλος στην Μόντενα με το Δημοκρατικό Κόμμα (Partito Democratico). Στις εκλογές τις 25ης Φεβρουαρίου του 2013 εκλέχτηκε βουλευτής με το Δημοκρατικό Κόμμα στην Εμίλια Ρομάνια. Πολυμέσα σχετικά με το θέμα Cécile Kyenge στο Wikimedia Commons Scheda su Camera dei deputati
1078 Μέντα

Η Μέντα (Mentha) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,299. Ανακαλύφθηκε το 1926 από τον Γερμανό αστρονόμο Καρλ Ράινμουτ, που παρατηρούσε από τη Χαϊδελβέργη, και πήρε το όνομά της από το ομώνυμο αρωματικό φυτό.

 Η μέση διάμετρος της Μέντας εκτιμάται σε 13,1 χιλιόμετρα. Ο φασματικός τύπος της είναι S (λιθώδης), ενώ το άλβεδό της είναι 0,18. Η Μέντα περιστρέφεται γύρω από τον εαυτό της πιθανώς μία φορά κάθε 85 ώρες, μία εξαιρετικά αργή περιστροφή για αστεροειδή. Τροχιά από το JPL (Java) / Εφημερίδα
Λαλλά Χεντιτζά

Το Λαλλά Χεντιτζά (αραβικά: لالة خديجة‎, καβυλιακά: Tamgut Aâlayen ή Azeru Amghur), είναι βουνό στην Αλγερία. Με υψόμετρο 2.308 μέτρων, είναι η υψηλότερη κορυφή της οροσειράς Τζουρτζουρά, μιας υπο-οροσειράς του Τελλ Άτλαντα.

 Η κορυφή βρίσκεται στην υπο-οροσειρά Ακουκέρ του ανατολικού τμήματος της οροσειράς Τζουρτζουρά. Είναι επίσης το υψηλότερο σημείο του ίδιου Τελλ Άτλαντα, ο οποίος με τη σειρά του αποτελεί μέρος του ευρύτερου συστήματος του Άτλαντα. Το Λαλλά Χεντιτζά συνήθως καλύπτεται από χιόνι το χειμώνα. Κατάλογος βουνών στην Αλγερία
Β΄ κατηγορία ποδοσφαίρου ανδρών Κύπρου 2008-09

Η Β΄ κατηγορία ποδοσφαίρου ανδρών Κύπρου 2008-09 ήταν η 54η έκδοση της Β΄ κατηγορίας ποδοσφαίρου της Κύπρου. Το πρωτάθλημα κέρδισε o Ερμής Αραδίππου για 3η φορά στην ιστορία του.

 Στο πρωτάθλημα της Β΄ κατηγορίας 2008-09 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Οι τρεις πρώτες ομάδες προβιβάστηκαν στο πρωτάθλημα Α΄ κατηγορίας 2009-10. Οι τρεις τελευταίες ομάδες υποβιβάστηκαν στο πρωτάθλημα Γ΄ κατηγορίας 2009-10. Η νίκη βαθμολογείτο με 3 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό. Ομάδες που δεν συμμετείχαν στο πρωτάθλημαΟμάδες που προήχθησαν στην Α΄ κατηγορία 2008-09 ΑΕΠ Πάφου ΑΠΕΠ Πιτσιλιάς Ατρόμητος ΓεροσκήπουΟμάδες που διαβαθμίστηκαν στην Γ΄ κατηγορία 2008-09: Αναγέννηση Δερύνειας Ακρίτας Χλώρακας Όλυμπος ΞυλοφάγουΟμάδες που συμμετείχαν στο πρωτάθλημαΟμάδες που διαβαθμίστηκαν από την Α΄ κατηγορία 2007-08 Άρης Λεμεσού Νέα Σαλαμίνα Αμμοχώστου Ολυμπιακός ΛευκωσίαςΟμάδες που προήχθησαν από την Γ΄ κατηγορία 2007-08: ΠΑΕΕΚ Κερύνειας Εθνικός Άσσιας Χαλκάνορας Ιδαλίου Η τελική βαθμολογία του πρωταθλήματος ήταν: Το σύστημα βαθμολόγησης που ίσχυε ήταν: Νίκη=3 βαθμοί, Ισοπαλία=1 βαθμός, Ήττα=0 βαθμοί Κανόνες βαθμολογίας: 1ος Βαθμοί, 2ος Μεταξύ των ισόβαθμων ομάδων αγώνες (i. Βαθμοί από τα μεταξύ των ισόβαθμων ομάδων παιχνίδια, ii. Διαφορά τερμάτων σε μεταξύ των ισόβαθμων ομάδων παιχνίδια, iii. Καλύτερη εκτός έδρας επίθεση στα μεταξύ των ισόβαθμων ομάδων παιχνίδια), 3ος Γενική διαφορά τερμάτων, 4ος Καλύτερη επίθεση. Πηγή: Βαθμολογία Ο πίνακας που ακολουθεί παρουσιάζει τα αποτελέσματα των αγώνων του πρωταθλήματος: Πηγή: Αποτελέσματα «2008/09 Cypriot Second Division». Rec.Sport.Soccer Statistics Foundation. 14 Ιανουαρίου 2016. Ανακτήθηκε στις 14 Ιανουαρίου 2016. «Βαθμολογία». ΚΟΠ. Αρχειοθετήθηκε από το πρωτότυπο στις 3 Δεκεμβρίου 2013. Ανακτήθηκε στις 18 Δεκεμβρίου 2015. «Αποτελέσματα». ΚΟΠ. Ανακτήθηκε στις 18 Δεκεμβρίου 2015. «Σωματεία». ΚΟΠ. Ανακτήθηκε στις 18 Δεκεμβρίου 2015. «Σκόρερ». ΚΟΠ. Ανακτήθηκε στις 18 Δεκεμβρίου 2015. Επίσημος ιστότοπος Β΄ κατηγορία ποδοσφαίρου ανδρών Κύπρου Κύπελλο Κύπρου ποδοσφαίρου ανδρών 2008-09 Ποδόσφαιρο στην Κύπρο Σύστημα ποδοσφαιρικών πρωταθλημάτων Κύπρου
Κορράδος ο Σγουρός

Ο Κορράδος ο Σγουρός, πολων. Konrad Kędzierzawy (π. 1198 - 4 Σεπτεμβρίου 1213) από τον Οίκο των Πιαστ-Σιλεσίας ήταν πρίγκιπας της Σιλεσίας, γιος του δούκα του Βρότσλαφ.

 Ήταν ο δευτερότοκος γιος του Ερρίκου Α΄ του Γενειοφόρου, δούκα του Βρότσλαφ και της Αγίας Χέντβιχ των Άντεχς, κόρης του Μπέρτολντ δούκα της Μερανίας (= Δαλματίας & Ιστρίας). Μεγαλύτερος αδελφός του ήταν ο Ερρίκος Β΄ ο Ευσεβής. Ο Κορράδος έγινε ο ήρωας της πρώτης -υποτίθεται- εθνικής σύγκρουσης μεταξύ Πολωνών και Γερμανών στη Σιλεσία. Σύμφωνα με έναν ανώνυμο μοναχό, συγγραφέα του Χρονικού Πολωνίας-Σιλεσίας (π. 1300) ο Ερρίκος Α΄ προσπάθησε να αφήσει όλη την κληρονομία του στον Ερρίκο Β΄. Αυτό οδήγησε σε έριδα μεταξύ των δύο αδελφών, που εξελίχθηκε σε ανοικτή σύγκρουση· οι γονείς τους κράτησαν παθητική στάση. Στη διαφωνία ο νεαρός Κορράδος είχε την υποστήριξη των Πολωνών και ο Ερρίκος Β΄ κέρδισε την εύνοια των Γερμανών. Ως αποτέλεσμα οι δύο πλευρές συνεπλάκησαν στη μάχη της Στουντίτσα, κοντά στο Οπόλε, το 1213. Οι Γερμανοί υπό την ηγεσία του Ερρίκου Β΄ νίκησαν τα Πολωνικά στρατεύματα του Κορράδου. Τα χρονικά εκτιμούν ότι το μετέπειτα μοιραίο δυστύχημα του Κορράδου, δεν ήταν σύμπτωση. Χάρη σε αυτή την πληροφορία, τον 19ο και 20ό αι. ο Κορράδος έγινε εθνικός ήρωας τον Πολωνών. Η ιστοριογραφία θεωρεί τη μάχη της Στουντίτσα ένα σημαντικό γεγονός της Πολωνικής Σιλεσίας. Ο συγγραφέας Γιαν-Μικολάι Γιάρον συνέθεσε το 1920 ένα θεατρικό έργο με τον τίτλο Κορράδος ο Σγουρός Το 1928 ο Λέων Σίλλερ έγραψε το Δράμα της Σιλεσίας, στις αρχές του 13ου αι., σε 5 πράξεις. Ως υπερασπιστής του πρίγκιπα, η Ζοφία Κοσσάκ-Στσούτσκα έγραψε το έργο Η Πολωνία της Λεγκνίτσα το 1931, όπου ο Ερρίκος Β΄ αναγνωρίζεται ως υποστηρικτής των Γερμανών. [https://pl.wikipedia.org/wiki/Konrad_K%C4%99dzierzawy Το
Βλαντίμιρ Ολγκερντόβιτς

Ο Βλαντίμιρ, λιθουαν. Vladimiras Algirdaitis, πολων. Włodzimierz Olgierdowic (απεβ. μετά το 1398) από τον Οίκο των Γκεντιμινιδών ήταν μεγάλος πρίγκιπας τού Κιέβου (1362-94). Οι γιοί του Ιβάν και Αλέξανδρος έγιναν γενάρχες των οικογενειών Μπέλσκυ και Ολέλκοβιτς αντίστοιχα.

 Ήταν γιος τού Αλγκίρντας μεγάλου δούκα της Λιθουανίας και της Μαρίας, κόρης τού Γιαροσλάβ πρίγκιπα τού Βιτέρμπσκ. Έπειτα από τη μάχη των Κυανών Υδάτων το 1362, το πριγκιπάτο τού Κιέβου έπεσε μόνιμα στα χέρια της Λιθουανίας. Πιστεύεται, ότι ο Βλαντίμιρ εγκαταστάθηκε στο Κίεβο αμέσως μετά τη μάχη και αντικατέστησε τον μεγάλο θείο του Φιόντορ του Κιέβου. Ο Βλαντίμιρ διεξήγε δική του πολιτική και έκοψε δικά του νομίσματα. Αρχικά τα νομίσματά του ήταν έντονα επηρεασμένα από αυτά της Χρυσής Ορδής: αντέγραψε σύμβολα τού Γιάνι Μπεγκ χαν και Μουχάμμαντ Μπολάκ χαν, όπως τη σφραγίδα (tamga) της φυλής των Τατάρων. Αυτό ίσως δηλώνει, ότι πλήρωνε φόρο υποτέλειας στην Ορδή. Αργότερα αντικατέστησε τα Ταταρικά σύμβολα με το Κ (=Κίεβο) και τον σταυρό, σύμβολο της Ορθόδοξης πίστης. Αυτά ήταν τα πρώτα νομίσματα, που κόπηκαν στη Λευκορωσία. Το 1384 ο στρατός του συνέλαβε τον Διονύσιο μητροπολίτη τού Κιέβου, που απεβίωσε στην αιχμαλωσία το επόμενο έτος. Αυτό ήταν αποτέλεσμα της διαμάχης του Διονυσίου, τού Ποιμένος και τού Κυπριανού, που διεκδικούσαν τη μητρόπολη της Μόσχας. Το 1386 ο αδελφός του Γιαγκελόν μέγας δούκας της Λιθουανίας έγινε, λόγω τού γάμου του, βασιλιάς της Πολωνίας και ο Βλαντίμιρ ορκίστηκε υποτέλεια σε αυτόν. Το 1392 με τη συμφωνία τού Οστρόβ, ο εξάδελφός τους Βυτάουτας έγινε μέγας δούκας της Λιθουανίας και άρχισε να μειώνει τους δούκες της επαρχίας, αντικαθιστώντας τους με αντιπροσώπους του. Αυτό ξεκίνησε ένεκα απείθαρχων δουκών, αλλά κατέληξε σε πιο συγκεντρωτική εξουσία. Έτσι το 1393 ο Βυτάουτας κατάσχεσε το Βολοντιμίρ-Βολίνσκι από τον εξάδελφο τού Βλαντίμιρ, τον Φεντόρ, γιο τού Λιουμπάρτας, το Νόβχοροντ-Σιβέρκι από τον αδελφό τού Βλαντίμιρ, τον Καριμπούτας και το Βιτέρμπσκ από τον Σβιτριγκάιλα, επίσης αδελφό τού Βλαντίμιρ. Το 1394 ο Βυτάουτας και ο Σκιργκάιλα, άλλος αδελφός τού Βλαντίμιρ, βάδισαν εναντίον τού Βλαντίμιρ, που παραδόθηκε χωρίς μάχη. Ο Σκιργκάιλα εγκαταστάθηκε στο Κίεβο, ενώ ο Βλαντίμιρ έλαβε το Σλουτσκ-Καπύλ ως δούκας. Ο Βλαντίμιρ αναφέρεται για τελευταία φορά στις πηγές το 1398. Rowell, S. C. (1994). Lithuania Ascending: A Pagan Empire Within East-Central Europe, 1295-1345. Cambridge Studies in Medieval Life and Thought: Fourth Series. Cambridge University Press. p. 100. ISBN 978-0-521-45011-9. Petrauskas, Rimvydas; Jūratė Kiaupienė (2009). Lietuvos istorija. Nauji horizontai: dinastija, visoumenė, valstybė (in Lithuanian). IV. Baltos lankos. pp. 373–374. ISBN 978-9955-23-239-1.
Μπόζο Β΄ του Αρλ

Ο Μπόζων Β΄, γαλλ. Boson II (928 - 965/67) από τον Οίκο των Μποζονιδών ήταν κόμης του Αβινιόν (935-) και του Αρλ (949-). Η καταγωγή του είναι αμφιλεγόμενη, ωστόσο ο βίος του μας είναι καλά γνωστός.

 Ήταν, σύμφωνα με μία υπόθεση, γιος του Ρότμπολντ (γαλλ. Ρουμπώντ) ή Ρόαντμποαλντ του Άγκελ. Ήταν ευγενής από το Μακόν και το 903 ο συγγενής του Λουδοβίκος Γ΄ ο Τυφλός του έδωσε τον τίτλο του κόμη της Προβηγκίας. Η οικογένεια τού Ρότμπολντ είναι άγνωστη: μερικοί ιστορικοί θεωρούν, ότι σύζυγός του θα μπορούσε να είναι η Ερμενγάρδη, κόρη του Γουλιέλμου Α΄ των Γουλιελμιδών δούκα της Ακουιτανίας ή η Ερμενγάρδη των Μπιβινιδών, κόρη του Μπόζο βασιλιά της Προβηγκίας και αδελφή του Λουδοβίκου Γ΄. Το ότι ο Ρότμπολντ είναι γιος του Μπόζο Α΄ μαργράβου της Τοσκάνης αμφισβητείται, όμως η μητέρα του είναι μία από τις προηγούμενες. Σύμφωνα με τον Γάλλο ιστορικό Ζαν-Πιέρ Πολύ, που υποστηρίζει την τελευταία εκδοχή, η οικογένειά του -που η κομητεία τής δόθηκε από τον Ούγο της Προβηγκίας, αδελφό του Μπόζο Α΄- μάλλον προέρχεται από τη Σεπτιμανία. Το πιο σημαντικό μέλος της, ο Μπόζο[ν], άλλαξε συμμάχους περί το 947/48 με το να ακυρώσει τον γάμο του με τη Μπέρτα, ανιψιά του Ούγου και να νυμφευτεί την ευγενή Κωνσταντία. Αυτή θεωρείται πως είναι η Κωνσταντία της Προβηγκίας, από την οποία έλαβε το όνομά της η εγγονή της Κωνσταντία του Αρλ, σύζυγος του Ροβέρτου Β΄ της Γαλλίας. Η Κωνσταντία της Προβηγκίας ήταν κόρη του Λουδοβίκου Γ΄ του Τυφλού και της Άννας των Μακεδόνων, κόρης του Λέοντα ΣΤ΄ του Σοφού Αυτοκράτορα των Ρωμαίων. Ο αδελφός του Γουλιέλμος έδωσε το όνομά του σε έναν γιο του Μπόζο[να], που ίσως συνδέεται με τους Γουλιελμίδες του Ωβέρν. Ο νέος βασιλιάς της Βουργουνδίας Κορράδος Α΄ ίσως βρήκε στον Μπόζο[να] έναν λιγότερο απειλητικό και φιλόδοξο κόμη, από μικρή οικογένεια, που μπορούσε να συμβιβαστεί με τους αξιωματούχους της Προβηγκίας. Νυμφεύτηκε την Κωνσταντία των Μπιβινιδών, κόρη του Καρόλου-Κωνσταντίνου κόμη του Βιεν και είχε τέκνα: Ρότμπολντ Α΄ απεβ. 1008, κόμης της Προβηγκίας. Γουλιέλμος Α΄ π.950-993, κόμης της Προβηγκίας. Κωνσταντία π.986-1032, παντρεύτηκε τον Ροβέρτο Β΄ των Καπετιδών βασιλιά της Γαλλίας. Detlev Schwennicke, Europäische Stammtafeln: Stammtafeln zur Geschichte der Europäischen Staaten, Neue Folge, Band II (Marburg, Germany: Verlag von J. A. Stargardt, 1984), Tafel 187
Νέος Ζυγός Ξάνθης

Ο Νέος Ζυγός είναι ένα χωριό του Δήμου Αβδήρων με 395 μόνιμους κατοίκους (απογραφή 2011) και απέχει από την πόλη της Ξάνθης περίπου 3 χιλιόμετρα.Σύμφωνα με το Σχέδιο Καποδίστρια, ο Νέος Ζυγός υπήρξε μέχρι το τέλος του 2010, οικισμός του Δήμου Βιστωνίδος με έδρα τη Γενισέα. Με βάση τη νέα διοικητική διαίρεση που προβλέπει το Σχέδιο Καλλικράτης, το χωριό εντάχθηκε στο Δήμο Αβδήρων. Ο Νέος Ζυγός μαζί με τον Παλαιό Ζυγό, τον Αυξεντίου, το Παλαιό Κατράμιο, τον Πετεινό, τη Φελώνη και τη Διομήδεια αποτελούν την δημοτική κοινότητα Διομήδειας με συνολικό πληθυσμό 4421 κατοίκους.

 Το χωριό αναγνωρίστηκε το 1928 και εντάχθηκε στην κοινότητα Χιονίστρας του νομού Ροδόπης ενώ το 1944 εντάχθηκε στο νομό Ξάνθης. Το 1997 εντάχθηκε στο δήμο Βιστωνίδος και το 2010 στο Δήμο Αβδήρων. Ο Νέος Ζυγός γειτνιάζει με τους οικισμούς της δημοτικής κοινότητας Διομήδειας και με την πόλη της Ξάνθης. Σήμερα ο πληθυσμός ανέρχεται στους 395 μόνιμους κατοίκους (απογραφή 2011), εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 497 κατοίκους. Οι πληθυσμιακές διακυμάνσεις, αποτυπώνονται στον παρακάτω πίνακα. Ο Μορφωτικός Αθλητικός Σύλλογος Ηρακλής Νέου Ζυγού ιδρύθηκε επίσημα το 1952 και εκπροσωπεί το χωριό στο ποδόσφαιρο, μετέχοντας στα τοπικά πρωταθλήματα της Ε.Π.Σ. Ξάνθης.Το 2011 αναδείχθηκε πρωταθλητής Ε.Π.Σ. Ξάνθης, ωστόσο όμως δε δήλωσε συμμετοχή στο πρωτάθλημα της Δ΄ Εθνικής. 8 χρόνια αργότερα, το 2019, αναδείχθηκε εκ νέου πρωταθλητής Ε.Π.Σ. Ξάνθης και κέρδισε την άνοδο στην Γ΄ Εθνική ερασιτεχνική, συμμετέχοντας για πρώτη φορά σε εθνικό πρωτάθλημα. Δήμος Αβδήρων Περιφερειακή Ενότητα Ξάνθης
Αλέξανδρος Νικίτιτς της Ρωσίας

Ο Αλέξανδρος Νικίτις, ρωσικά Александр Никитич (4 Νοεμβρίου 1929 - 22 Σεπτεμβρίου 2002) από τον Οίκο του Σλέσβιχ-Χόλσταϊν-Γκόττορπ του κλάδου Μιχαήλοβιτς, ήταν πρίγκιπας της Ρωσίας.

 Ήταν ο δευτερότοκος γιος του Νικίτα Αλεξάνδροβιτς πρίγκιπα της Ρωσίας και της Μαρίας, κόρης του Ιλαρίονος Βοροντσόβ-Ντάσκοβ. Απεβίωσε το 2002 στο Λονδίνο σε ηλικία 73 ετών. Νυμφεύτηκε το 1971 τη Μαρία Βαλγκουαρνέρα ντι Νιστσέμι, Ιταλή ευγενή· δεν απέκτησαν τέκνα. Romanov Family Association About Prince Alexander of Russia